กระทรวงวัฒนธรรมชื่นชม หมอมิยู นำความเป็นไทยสู่สายตาชาวโลก ใส่ชุดไทยวิ่งมาราธอนโลก สร้างสถิติลงกินเนสส์ เวิลด์ เรคคอร์ด
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวแสดงความยินดีที่ทันตแพทย์หญิง ชรินญา กาญจนเสวี (หมอมิยู) โรงพยาบาลเจ้าพระยา โพสต์ภาพในเฟซบุ๊ก ใส่ชุดไทย ห่มสไบ นุ่งโจงกระเบน พร้อมสวมชฎาพร้อมประกาศนียบัตร กินเนสส์ เวิลด์ เรคคอร์ด บันทึกสถิติเป็นนักวิ่ง "Fastest Marathon dressed in Thai Traditional Dress" จากงานแข่งขันวิ่งลอนดอน มาราธอน 2023 ที่ประเทศอังกฤษเมื่อวันที่ 23 เมษายนที่ผ่านมารู้สึกชื่นชมความสามารถและการแสดงออกถึงความเป็นคนไทยเป็นตัวอย่างการแต่งกายชุดไทยให้เป็นที่รู้จักระดับโลก พร้อมนำความสามารถของตัวเองสร้างชื่อเสียงให้ประเทศร่วมเผยแพร่วัฒนธรรมไทยซึ่งเป็นหนึ่งใน Soft Power ทั้งยังเป็นแรงบันดาลใจในการส่งเสริมการท่องเที่ยวกีฬาและการท่องเที่ยวเพื่อสุขภาพ ด้านทันตแพทย์หญิง ชรินญา กล่าวว่า ไม่ว่าไปวิ่งที่ไหนจะมีธงชาติไทยติดไปเสมอ ให้โลกรู้ว่าเราคือคนไทย ครั้งนี้อยากประชาสัมพันธ์ชุดไทยให้ทั่วโลกรู้จัก และไม่คิดว่าจะเป็นกระแสขนาดนี้ สร้างความภาคภูมิใจในความเป็นไทยเป็นอย่างมาก